Editorial
Description: This is issue 21 of Magaz, the Hellenic LinuxMagazine
Keywords: magaz hellenic greek hellas greece hellug linux magazine

Magaz, The Greek Linux Magazine
Τεύχος #21
Περιληπτικά Περιεχόμενα Αναλυτικά Περιεχόμενα Mirrors Links Πληροφορίες Συντάκτες Αναζήτηση Επικοινωνία
# Editorial Μιχάλης Καμπριάνης Ιανουάριος 2000 Καλώς ορίσατε στο πρώτο Magaz του 2000... Ήρθε και το 2000. Και μαζί του το Magaz, έστω και λίγο καθυστερημένο, χτυπημένο από τον ιό, όχι της χιλιετίας, αλλά της γρίππης. Ήρθε και το 2000 που το περιμένανε κάποιοι πως και πως: Τα ΜΜΕ, ελληνικά και διεθνή, για να "πουλήσουν" ένα χρόνο νωρίτερα το millennium. Αν και περίμενα η "αναγνώριση" για την λάθος ημερομηνία να γίνει κατά τον Απρίλιο, ξεκίνησε σε ορισμένα κανάλια από τις πρώτες μέρες του Ιανουαρίου. Περιμένουμε βέβαια σε 11 μήνες, την ίδια ιστορία - υστερία με το millennium. Οι επιτήδειοι που πουλάνε τα πάντα, σιγά μην αφήνανε αυτό το "λογιστικό λάθος" να πάει ανεκμετάλλευτο :-) Οι κασσάνδρες που προμήνυαν το τέλος του κόσμου (για άλλη μία φορά διαψεύσθηκαν). Τέλος οι εργαζόμενοι σε θέσεις που έχουν σχέση, άμεση ή έμμεση, με υπολογιστικά συστήματα, για να δούνε την επίδραση της αλλαγής των τριών τελευταίων ψηφίων της ημερομηνίας (για να θέσουμε και το πρόβλημα στην πραγματική του βάση) στα συστήματα αυτά. Αυτό το τελευταίο ήταν (και παραμένει) ο μόνος πραγματικός λόγος για τον οποίο θα έπρεπε κάποιος να αγωνιά για την έλευση του 2000. Τα πραγματικά αποτελέσματα θα φανούν κατά το Μάρτιο - Απρίλιο, οπότε θα μπορούμε με ασφάλεια να υποθέσουμε ότι το 90% των προγραμμάτων έχουν ήδη χρησιμοποιηθεί και δεν έχουν παρουσιάσει πρόβλημα (ή έχουν παρουσιάσει, αλλά λύθηκε). Πραγματικά, τα μόνα προβλήματα που έχουν φανεί μέχρι τώρα είναι απλά scripts που "τρέχουν" σε διάφορες web σελίδες ανά τον κόσμο, εντελώς ακίνδυνα βέβαια, τα οποία στην συντριπτική τους πλειοψηφία οφείλονται στην βαρεμάρα (ή μήπως άγνοια / αδιαφορία;) των web-developers να ελέγξουν ποια έκδοση JavaScript χρησιμοποιεί ο browser που τους βλέπει. Να επισημάνω εδώ, ότι μετά από συζητήσεις με διάφορους και προβληματισμό σχετικά με αυτό το θέμα, μια που φαίνεται ότι αυτά τα προβλήματα δεν έχουν τελειωμό, βρήκα επιτέλους το λάθος, το οποίο είναι απλούστατο. Η έκδοση JavaScript 1.1 και οι προηγούμενες, επιστρέφουν στην function getYear() διαφορετικό output από ότι η έκδοση 1.2 και έτσι, ανάλογα με τον browser (μάρκα - έκδοση) είναι και η χρονιά που βλέπει ο καθένας... Το τεύχος αυτό, δεν έχει παρά ένα μόνο τεχνικό άρθρο. Τα άλλα 3 είναι άρθρα - αναλύσεις, το έναυσμα για ένα από αυτά ήταν ένα προσωπικό mail που έλαβε ο γράφων, από κάποιον άγνωστο, και για κάποιο άλλο, η αδυναμία του γράφοντος να δει κάποιες web σελίδες στον ελληνικό "κυβερνοχώρο". Αρκετά όμως με αυτήν την εισαγωγή. Σας ευχόμαστε καλή ανάγνωση, και ό,τι επιθυμείτε για το 2000 να πραγματοποιηθεί.